សាលា​ឧទ្ធរណ៍​បន្ធូរបន្ថយ​ទោស​សកម្មជន​ជាប់​ពន្ធនាគារ​១០នាក់ និង​ព្រះសង្ឃ​មួយ​អង្គ
លោក​ងួន អ៊ីម​​ ប្រធាន​ចៅ​ក្រម​ជំនុំ​ជម្រះ​​របស់​សាលា​ឧទ្ធរណ៍​បាន​សម្រេច​​តម្កល់​សាល​ក្រម​សាលា​ដំបូង​ក្រុង​ភ្នំពេញ​ឲ្យ​​នៅ​ដដែល​ ក៏ប៉ុន្តែ​បាន​បន្ធូរ​​បន្ថយ​ទោស​កំហុស​ខ្លះ​ដល់​សកម្មជន​បឹងកក់​មួយ​ចំនួន​​គឺ​បន្ថយ​ពី​ជាប់​ពន្ធនាគារ​រយៈពេល​មួយ​ឆ្នាំ​មក​នៅ​ត្រឹម​៦​វិញ។​
ភ្នំពេញ — សំឡេងស្រែកតវ៉ាថា មានភាពអយុត្តិធម៌បានឮខ្ទរខ្ទារនៅក្នុងបន្ទប់សវនាការនិងខាងក្នុងបរិវេណរបស់តុលាការ បន្ទាប់ពីសាលាឧទ្ធរណ៍បានសម្រេចតម្កល់សាលក្រមរបស់សាលាដំបូងក្រុងភ្នំពេញ។ សកម្មជនបឹងកក់ស្រែកថា៖ «នេះគឺជាតុលាការមួយដែលអយុត្តិធម៌សម្រាប់ពួកខ្ញុំ ដែលពួកគាត់បានធ្វើឲ្យពួកខ្ញុំរងគ្រោះដោយសាររដ្ឋាភិបាលអសមត្ថភាព។ នេះគឺជាទង្វើមួយដែលសបញ្ជាក់ថា ប្រទេសកម្ពុជាកំពុងតែរំលោភសិទ្ធិប្រជាពលរដ្ឋខ្លួនឯង»។ លោកងួន អ៊ីម ប្រធានចៅក្រមជំនុំជម្រះរបស់សាលាឧទ្ធរណ៍បានសម្រេចតម្កល់សាលក្រមសាលាដំបូងក្រុងភ្នំពេញឲ្យនៅដដែល ក៏ប៉ុន្តែបានបន្ធូរបន្ថយទោសកំហុសខ្លះដល់សកម្មជនបឹងកក់មួយចំនួនគឺបន្ថយពីជាប់ពន្ធនាគាររយៈពេលមួយឆ្នាំមកនៅត្រឹម៦វិញ។ ចំណែកអ្នកស្រីទេព វន្នី ម្ចាស់ពានរង្វាន់ស្រីជាអ្នកក្លាហាន Vital Voices  របស់អ្នកស្រីអតីតរដ្ឋមន្ត្រីក្រសួងការបរទេសសហរដ្ឋអាមេរិកហ៊ីល ឡារីគ្លីនតុន ត្រូវតុលាការបានសម្រេចរក្សាទោសកំហុសដដែលគឺផ្តន្ទាទោសឲ្យជាប់ពន្ធនាគាររយៈពេលមួយឆ្នាំនិងពិន័យជាប្រាក់២លានរៀលមកនៅត្រឹម១លាន៥សែនរៀលវិញពីបទថា បានធ្វើឲ្យស្ទះចរាចរណ៍សារធារណៈតាមច្បាប់ចរាចរណ៍ផ្លូវគោក។ លោកប្រធានចៅក្រមមានប្រសាសន៍ថា ឈ្មោះសុង ស្រីលាភ ឈ្មោះគង់ ចន្ថា ឈ្មោះបូ ឆវី ឈ្មោះនង ស្រេង  ឈ្មោះផាន់ ឈុនរ៉េតត្រូវបន្ថយទោសពីជាប់ពន្ធនាគារពី១ឆ្នាំមកនៅត្រឹម១០ខែវិញ និងពិន័យជាប្រាក់១លាន៥សែនរៀល ចំណែកអ្នកស្រីង៉ែត ឃុនត្រូវបានបន្ធូរបន្ថយទោសឲ្យជាប់ពន្ធនាគារពី១ឆ្នាំមកនៅត្រឹម៦ខែវិញ និងពិន័យជាប្រាក់១លានរៀល។ ចំណែកសកម្មជនបឹងកក់ចំនួន៤នាក់ផ្សេងទៀត រួមទាំងអតីតព្រះសង្ឃ ព្រះតេជគុណសឺន ហាយផង ត្រូវតុលាការបានសម្រេចផ្តន្ទាទោសឲ្យជាប់ពន្ធនាគាររយៈពេល១ឆ្នាំ និងពិន័យជាប្រាក់ចំនួន២លានរៀលគឺប្រមាណ៥០០ដុល្លារសហរដ្ឋអាមេរិកពីបទ៖«ប្រឆាំងអ្នករាជការសារធារណៈ និង គ្រងស្បង់ជីវក្លែងក្លាយ»។ បន្ទាប់ពីប្រកាសសាលក្រមរួចសកម្មជននៅតំបន់បឹងកក់ រួមទាំងព្រះសង្ឃបានក្រាញននៀលនៅខាងក្នុងបន្ទប់សវនាការ មិនព្រមចាកចេញទេ រហូតដល់ក្រុមអនុរក្សពន្ធនាគារបានចាប់អូសពួកគេចេញដាក់លើរថយន្ត។ នៅខាងក្រៅបរិវេណសាលាឧទ្ធរណ៍វិញ ក្រុមអ្នករងគ្រោះដោយសារការរំលោភដីធ្លីនៅសហគមន៍ផ្សេងៗបានមកតវ៉ាដើម្បីឲ្យដោះលែងសកម្មជនដីធ្លីទាំង១១នាក់ឲ្យមានសេរីភាពវិញ រួមទាំងព្រះសង្ឃ។ បាតុករបានស្រែកថា៖ «ដោះលែងពួកគាត់វិញមក! ទឹកលិចផ្ទះហើយចាប់គាត់ដាក់គុកទៀត អយុត្តិធម៌ណាស់! តុលាការអយុត្តិធម៌ណាស់!» លោកស្រីសាម សុគន្ធា មេធាវីការពារក្តីសកម្មជនបឹងកក់ មានប្រសាសន៍ថា ការសម្រេចសេចក្តីរបស់សាលាឧទ្ធរណ៍មិនបានផ្តល់យុត្តិធម៌ដល់កូនក្តីរបស់អ្នកស្រីនោះឡើយ។ អ្នកស្រីបានបញ្ជាក់ថា កូនក្តីបានសំណូមពរឲ្យប្តឹងសារទុក្ខទៅកាន់តុលាការកំពូលទៀត។ លោកស្រីនិយាយថា៖ «យើងទទួលស្គាល់ថា សាលាឧទ្ធរណ៍ពិតជាបានសម្រាលទោសមួយចំនួន ដោយគាត់បានបន្ថយនូវការផ្តន្ទាទោសជាបគុកមួយចំនួន ដោយបន្ថយអ្នកខ្លះបានពីរខែ អ្នកខ្លះបន្ថយកន្លះឆ្នាំមែន។ ក៏ប៉ុន្តែការសម្រេចនេះ ទោះយ៉ាងណាក៏ដោយ ក៏មិនទាន់ទៅដល់ភាពយុត្តិធម៌ដល់កូនក្តីរបស់យើងខ្ញុំទាំងអស់គ្នាដែរ»។ លោកអំ សំអាត ប្រធានក្រុមស៊ើបអង្កេតរបស់អង្គការសិទ្ធិមនុស្សលីកាដូ បានហៅការសម្រេចសេចក្តីរបស់សាលាឧទ្ធរណ៍ថា មានលក្ខណៈនយោបាយ និងបង្កប់ដោយគំនុំគុំកួន។ លោកនិយាយថា៖ «បើសាលក្រមសម្រេចឈរលើបែបនយោបាយដូច្នេះគឺប្រជាពលរដ្ឋ និងត្រូវតែរងគ្រោះជាបន្ត ហើយយើងមើលទៅចរិកនៃសាលក្រមនេះក៏បង្កប់ទៅដោយគំនុំ។ នេះគឺដោយសារការគំនុំពីអាជ្ញាធរចំពោះអ្នកទាំងអស់នេះដែលធ្វើការតវ៉ាជាញឹកញាប់»។ ក្រុមសកម្មជនបឹងកក់ទាំង១១នាក់ រួមទាំងអតីតព្រះសង្ឃព្រះតេជគុណ សឺន ហាយ ត្រូវបានសាលាដំបូងក្រុងភ្នំពេញ កាលពីខែវិច្ឆិកា ឆ្នាំ២០១៤កាត់ទោសឲ្យជាប់ពន្ធនាគារម្នាក់ៗរយៈពេល១ឆ្នាំ និងពិន័យជាប្រាក់ចំនួន២លានរៀលពីបទធ្វើឲ្យរាំងស្ទះដល់សណ្តាប់ធ្នាប់ចរាចរណ៍សារធារណៈ។ ការកាត់ទោសនេះបានធ្វើឡើងបន្ទាប់ពីក្រុមសកម្មជនបឹងកក់បានទាមទារឲ្យសាលាក្រុងភ្នំពេញឲ្យចេញមុខដោះស្រាយរឿងទឹកជនលិចផ្ទះរបស់ពួកគេ៕